google/wiki40b huggingface dataset:
Days of Thunder

Handling

Den legendariske teamsjefen Harry Hogge (Robert Duvall) blir spurt om å bygge en bil for den unge vågale NASCAR-kjøreren Cole Trickle (Tom Cruise). Hogge har sine tvil, men tar til slutt på seg jobben. Samarbeidet dem imellom blir imidlertid vanskelig da de har nokså ulike oppfatninger om hvordan en racerbil skal kjøres. Hogges problem på racerbanen er den stadige konflikten mellom å ta ansvar for kjørernes sikkerhet og samtidig å få dem og bilene til å yte det maksimale. En stygg ulykke truer med å gjøre slutt på Coles karriere, men han finner støtte i den vakre kvinnelige legen Claire Lewicki (Nicole Kidman). Hans store mål er å delta og å vinne Daytona 500.
Saluki (band)

Saluki ble etablert i 1976 i Oslo som en progressiv jazzrock-gruppe, og besto opprinnelig av musikerne Freddy Dahl - vokal / gitar, Peter Berg Nilsen, i dag Peter Alois Symington - vokal/ percussion/saksofon, Ginn Jahr - bass, Kjell Rønningen - keyboards/ vokal, og Bjørn Jenssen - trommer.
Fra høsten 2016 til våren 2017 spilte Fredrik Skalstad trommer, og fra høsten 2017 er det Gunnar Berg-Nielsen som trakterer disse.
Saluki ble høsten 2017 utvidet til 6 medlemmer, med Trond Tufte på gitar. 
Saluki spilte konserter på festivaler og klubber og turnerte mye i Norge, Danmark og Nederland i perioden 1976–1977. Saluki utgav sitt første album, Saluki den 30. mars 1977. Bandet hadde sin 40-årsjubileumskonsert i Oslo Konserthus den 30. mars 2017! Hvor de ble hyllet med stående applaus og stor jubel!
En remastered CD-utgave ble utgitt på denne dagen og LP-en ble reutgitt på vinyl av plateselskapet Big Dipper i Oslo på deres Round2 label høsten 2017. Dette albumet er også gitt ut digitalt og på CD av Buttre Braak DA
Miguel Araujo

Landslaget

Han ble tatt ut i Perus tropp til VM i fotball 2018 i Russland.
Kardinalkollegiet

Kardinalkollegiet er forsamlingen av alle kardinalene i Den romersk-katolske kirke. Tidligere utgjorde kardinalene presteskapet i Roma; de var prester som tjente paven i hans rolle som biskop av Roma.
Idag er kardinalkollegiets eneste oppgaver å delta i pavevalg når Den hellige stol er ubesatt (i konklave) og å gi råd til paven om kirkelige anliggender (i konsistorium). Kollegiet har ingen myndighet bortsett fra i tiden mellom en paves død og valget av en ny pave (sedisvakans), men også da er myndigheten svært begrenset.
Siden 1. januar 1971 har kardinaler over 80 år ikke stemmerett ved pavevalg.
Kardinalbiskopene velger seg imellom en dekanus og en visedekanus for kollegiet. Utnevnelsen av disse må godkjennes av paven. Utover å lede kardinalenes møter har dekanen (og i hans fravær visedekanen) ingen spesiell makt, men fungerer som primus inter pares. Når en pave dør innkaller dekanus til og leder konklavet, og fungerer også som kirkens ansikt utad under sedisvakansen. Det er også dekanen som er celebrant ved pavens rekviemmesse. Videre er det under konklavet dekanen som spør den valgte kardinalen om han aksepterer pavevalget; dersom dekanen selv er valgt til pave, slik det skjedde i 2005 under valget av Benedikt XVI, er det visedekanen som utfører denne oppgaven. I forbindelse med pavens innsettelsesseremoni har dekanen også sentrale oppgaver.
Karnitintransportørdefekt

Utbredelse

Sykdommen rammer om lag ett av 1000 nyfødte på Færøyene, ett av 40 000 i Japan og ett av 37 000 til 100 000 i Australia. Minst 16 barn er født med sykdommen siden 1970. Omkring hver tjuende færøying er i dag bærer av sykdommen, noe som gir en vesentlig forøkelse av risikoen for videreførsel siden sykdommen oppstod. Å være bærer betyr statistisk sett at kun to personer, som samtidig er bærerne, har risiko for å videreføre sykdommen, og i dette tilfellet vil en fjerdedel av deres avkom være syke.
Forskere har funnet frem til at genmutasjonen fant sted i bygda Oyri på Eysturoy. Alle pasienter har foreldre som er etterkommere av én mann som bodde i denne bygda omkring 1630. Øyenes lille og isolerte befolkning fører til at sykdommen er mye mer utbredt her enn ellers. Årsaken til forekomster av sykdommen andre steder i verden er ukjent.

Symptomer

Det defekte genet forårsaker at et viktig enzym, karnitin, som påvirker mange funksjoner i kroppen, ikke produseres. Uten karnitin kan ikke kroppen omdanne fett til energi, og derfor kan hjertet plutselig svikte fordi det pumper for hardt. Symptomene kan være svake muskler, et stort (men svakt pumpende) hjerte, døvhet, oppkast og lavt blodsukker. Ved akutt sykdom, gjerne fremprovosert av faste eller annen sykdom, risikerer pasienter hjertesvikt, leverproblemer og koma. Sykdommen har derfor vært årsak til plutselige dødsfall hos pasienter som ikke har vært klar over sykdommen. Generelt er pasientenes mentale tilstand normal.

Behandling

Den tyske barnelegen og forskeren Ulrike Steuerwald oppdaget sykdommen ved Landssjúkrahúsið i Tórshavn i 1995. Landssjúkrahúsið undersøker i dag alle nyfødte færøyske barn for sykdommen igjennom blodprøver, og gir samme tilbud til færøyinger som planlegger å få barn sammen. Et tilsvarende tilbud gis også til den forholdsvis store gruppen av færøyinger bosatt i Danmark. Behandlingen av sykdommen er enkel og består i å tilføre karnitin i så store mengder at karnitininnholdet i blodet normaliseres; cellene tar deretter opp nødvendige mengder karnitin.
Døvstumhet

Døvstumhet (latin: surdo-mutitas) er en benevnelse som tidligere ble brukt om døvhet. Ordet ble fjernet fra det norske lovverket i 1915, da man innså at døvhet ikke påvirket taleorganet funksjoner. Derimot har den som er døv liten mulighet for å kontrollere om man prater utydelig eller feil fordi vedkommende selv ikke hører hva som blir sagt. Mange døve velger derfor å ikke benytte talespråket, men heller kommunisere på et språk de behersker fullt ut – tegnspråk.
Fram til 1880 var, blant på grunnlag av Aristoteles tekster, en utbredt oppfatning at døve var tilbakestående fordi de ikke kunne snakke. På Døvelærerkongressen i Milano i 1880, ble det vedtatt at de deltakende landenes døveskoler skulle praktisere oralmetoden. Dette innebar at døve skulle pugge taleorganets posisjoner, slik at de kunne lære seg å prate, og dermed bli mer lik hørende . Som en del av dette ble begrepet "døvstum" erstattet med "døv" i lovverk og offentlige dokumenter.
Betegnelsen døvstum viser tilbake til den tiden døve ikke ble ansett som likeverdige mennesker, og oppfattes som støtende.
Gudvangen

Historie

Navnet Gudvangen (norrønt: Guðvangir) kommer fra det gamle gårdsnavnet. Første delen, Gud, betyr "hedensk Gud". Ordet Vang(en) er vanlige navn på steder som Aurlandsvangen og Vossevangen.
Alfred Solaas

Karriere

Solaas debuterte i 1934 på Carl Johan Teatret. Etter det var han ved Centralteatret i perioden 1935-39 og Oslo nye teater i perioden 1940-60, deretter frilans. Ved Centralteatret medvirket han blant annet i oppsetninger som Tolvskillingsoperaen i 1938, i Finn Bø-revyen Takk for sist, og høstet lovord for rollen som Arv i Holbergs Jean de France. Han debuterte som regissør i 1946 og satte opp Shakespeare-stykker som Hamlet, En midtsommernattsdrøm og As you like it. Han satte også opp Ibsens Peer Gynt og musikaler som My Fair Lady. Han startet Sommerteatret i Frognerparken i 1953 og ledet det frem til sin død i 1968. 
Solaas hadde også flere biroller i norske filmer og debuterte her i 1937 med en liten birolle i Gyda Christensens og 
Tancred Ibsens krimkomedie To levende og en død. Han har ellers medvirket i filmer som blant annet Trysil-Knut (1942), Om kjærlighet synger de (1946), Hans Nielsen Hauge (1961), Tonny (1962) og De ukjentes marked (1968). Han hadde også noen opptredener i Fjernsynsteatret. 
I 1949 regisserte han den 39 minutter lange kortfilmen Aldri mer!
Sem hovedgård (Tønsberg)

Historie

Ifølge Snorres Harald Hårfagres saga var Sem gården til Haralds sønn Bjørn Farmann. Bjørn skal ha blitt drept på gården i 927 av broren Eirik Blodøks, og under østfløya på dagens hus finnes det hvelvinger fra middelalderen der Eirik skal ha utført drapet. Ifølge tradisjonen ble Bjørn gravlagt i Farmannshaugen, som er en stor gravhaug på gården, men utgravinger har vist at den er mye eldre. 
Ifølge sagaen Ågrip (Ágrip af Nóregs konunga sögum) var det på Sem kong Harald Gille utførte jernbyrd rundt 1125 for å bevise at han var sønn av Magnus Berrføtt. Haralds senere krav på tronen ble innledningen til borgerkrigstiden i Norge.
Ved Sem kongsgård ble fylkeskirken, dagens Sem kirke, reist tidlig på 1100-tallet. Før bygginga av Tunsbergshus under Håkon Håkonsson var Sem det stedet der kongene på sine reiser omkring i landet har tatt opphold.
Gården ble seinere residens for de kongelige befalingsmennene over Tønsberg len, som fortsatte å drive eiendommen ved hjelp av leilendinger. Den første lensherre en kjenner på Sem kongsgård, var dansken Erik Ugerup (Urup) som fikk kongsgården og Tønsberg len mot avgift fra 1524. I 1547 mistet Erik lenet, som ble overtatt av Bent Bille. Erik slo seg likevel ned i Norge, var siden tilsatt på Akershus, og blir i kildene vist til som Erik til Auli fram til han døde på denne gården i 1571. 
Da kongen i København opprettet Norges andre, og siste, grevskap, Griffenfeldt grevskap, i 1673, overtok Peder Schumacher Griffenfeld Sem hovedgård, som inntil da hadde tilhørt kongemakta. Husa og hagen skal ha vært i svært dårlig forfatning. Greven gav gården navnet Griffenfeldgård som tre år seinere ble omdøpt til Jarlsberg hovedgård. I 1682 brant bygningen på Jarlsberg og nye bygninger av stein ble etter hvert bygd av den nye eieren, den tyske feltmarskalken Gustav Wilhelm Wedel.

Navn

Navnet Sem kommer av det norrøne gårdsnavnet Sæheim eller Sæeimr som betyr «sjøgården». Navnet ble opprinnelig uttalt sæmm. Ordet sæheim har gitt navn til flere steder i Norge.
Aggada

Aggada eller Aggadah (arameisk אגדה: fortellinger, tradisjon; pl. Aggadot eller (ashkenazi) Aggados) er jødiske religiøse tekster.
Selv om tekstene har vært nedskrevne siden 400/500-tallet, regnes de som en del av jødedommens «muntlige tradisjon», i motsetning til den skriftlige tradisjonen. Den muntlige tradisjonen representerer den autoritative tolkningen av og undervisningen om tanakh, som er jødenes navn på det gamle testamente. Aggada-tekster finnes både innenfor Talmud og i Midrashsamlinger.
Aggada er det episk fortellende stoffet i den jødiske religiøse litteraturen, i motsetning til Halakha, som inneholder resonnerende tekster om lovene og de religiøse forpliktelsene. Enkelt sagt er Aggada en samling av rabbinske prekener som har innkorporert i seg et allsidig innhold av folklore, historiske anekdoter, moralske formaninger og praktiske råd for mange av livets situasjoner, fra forretningsliv til helselære.
Eksempler på slike tekster er utgitt på norsk i antologien Jødiske skrifter, 2002.
Taurrhina dedzaensis

Utseende

En middelsstor (20-30 millimeter), avlang, blank gullbasse. Forkroppen er oftest mørk, dekkvingene mer eller mindre brunlige, med noe metallisk glans Pannen er framskutt hos begge kjønn, hos hunnen enkelt firkantet, hos hannen ganske lang med en skarp tann på hver side, i midten med et T-formet utspring. På forbeina har leggene hos hunnen tre tenner, hannens legger er nokså jevnbrede uten tenner, men kraftig innsnevrede nær roten.

Utbredelse

Arten er utbredt i Malawi.
Lommedalen menighet

Lommedalen menighet omfatter Bærums Verk og Lommedalen med sine ca. 12.000 innbyggere og tilhører Bærum prosti i Oslo bispedømme. Lommedalen ligger i Bærum kommune som 1 av totalt 10 menigheter. 
Menigheten sogner til Lommedalen kirke. Sokneprest er Knut Grønvik.
Etterslag

Etterslag er et musikkuttrykk. Et etterslag kan være avslutningsvendingen i en trille og består da av undersekund og hovedtone. Etterslag kan også være et ornament i musikk fra barokken og etter det i romantisk klavermusikk. Etterslaget inntrer da i slutten av en tones varighet og leder over til eller foregriper neste tone. I jazz og nær beslektet musikk angir etterslag en kraftig markering først og fremst i slagverket av det andre og fjerde taktslaget i firedelt takt.
Nesten helt sikkert

«Nesten helt sikkert» i forhold til «sikkert»

Forskjellen mellom en hendelse som er «nesten helt sikker» og «sikker», er den samme som den subtile forskjellen mellom noe som skjer med sannsynlighet 1, og noe som skjer alltid.
Hvis en hendelse er sikker, vil den alltid skje. Ingen andre hendelser (selv ikke hendelser med sannsynlighet 0) kan på noen måte inntreffe. Hvis en hendelse er nesten helt sikker, er det andre hendelser som kan inntreffe, men det skjer nesten aldri, det vil si med sannsynlighet 0.

Eksempel

Forskjellen kan illustreres ved å tenke seg en situasjon der man teller høyt fra 1 til 100. I denne rekken er det sikkert at man på et tidspunkt vil si tallet 40.
Forholdet blir annerledes hvis man i stedet tilfeldig sier tall mellom 1 og 100 høyt, etterhvert som en datamaskin med en god tilfeldig tallgenerator viser slike tall på skjermen. Hvis man fortsetter prosessen for evig, vil man nesten helt sikkert uttale tallet 40 på et tidspunkt. Men hvis man er uheldig, kan det ta mer enn bare 100 eller kanskje 200 tall, før man endelig kommer til 40. Hvis man fortsetter «for evig», vil man selvfølgelig i «praksis» i slutt uttale tallet 40, men begrepet «nesten helt sikkert» hjelper til å beskrive at prosessen forløper ved en uttømmelse av muligheter, snarere enn ved spesifikk endelig logikk.
Bodø domkirke

Bygningen

Kirken er bygget i betong og har en basilikaform. Den har en frittstående klokketårn som er 36 meter høyt og som rommer tre klokker (utdatert: klokketårnet har fra 2012 fullt klokkespill). Disse har inskripsjoner fra Mark. 10:14, Matt. 11:28 og Matt: 25:34. Kirken har en ytre skulptur som forestiller Petter Dass laget av Kristofer Leirdal.
Det er føyd til to lavere bygningsvolumer til kirkebygget, som rommer forsamlingssaler og en kombinert kontor og boligfløy. De tre delene er satt i rett vinkel på hverandre, og blir lavere med økende avstand fra kirkens sakrale deler.

Interiør

Kirken er en langkirke, men også en av de første arbeidskirkene. Den har et tønnehvelvet skip med  to sideskip på hver side markert og hvelvet, men de har ingen søyler som deler opp kirkerommet og støtter de fem hvelvene. Dette var mulig da en kunne lage en skall konstruksjon i armert betong med delvis forspenning. Kirken har smale klerestorie vinduer.
Ved koret er et korgitter av betong med en skulpturgruppe forestillende Jesus på korset, Maria og Johannes som er laget av Kristoffer Leirdal og Tone Thiis Schjetne. Over alteret i østveggen er der et 12 meter høyt glassmaleri. Det er utformet av Aage Storstein og utført av Borgar Hauglid.
Kirken har et galleri fungerer som et utkraget tak over inngangen  til skipet: Galleribrystningen er dekorert i gull, rødt og blått. Her finnes et rosevindu i vestveggen som er utformet og utført av Borgar Hauglid.
Her er 12 stoler i gyllenlær og 10 ryer laget av Sigrun Berg.

Klokketårnet

Kirken har et selvstendig klokketårn på 36 meter med et minnesmerke over Bodøs falne under andre verdenskrig.
«Til de fra Bodø som gav sitt liv for Norge under krig og okkupasjon 1940 – 1945. Ingen nevnt, ingen glemt»

Historie

Etter at gammelkirken ble bombet sammen med resten av sentrum 27. mai 1940 ble det av NS-myndighetene planlagt et partihus på tomten, men dette ble etter krigen endret til å huse domkirken som åpnet i 1956.
Det ble i 1946  holdt  en arkitektkonkurranse  om ny kirke som ble vunnet av arkitektene Gudolf Blakstad og Herman Munthe-Kaas med utkastet "Kathedral".  Grunnsteinen ble lagt i 1954 og den ble vigslet av biskop Wollert Krohn-Hansen i 1956.
Gammelkirken ble innviet i 1888. Det var en trekirke.

Domprosten

Fra 2000 var Tor Berger Jørgensen domprost i kirken, men vinteren 2006 tiltrådte Jørgensen som biskop i Sør-Hålogaland bispedømme. Rådgiver ved bispedømmekontoret i Bodø, Elin Vangen, ble i juni 2006 utnevnt som ny domprost.
Kengo Kawamata

Landslaget

Kengo Kawamata spilte 8 landskamper for Japans herrelandslag.
Hull (elv)

Hull (engelsk River Hull) er en elv som renner gjennom East Riding of Yorkshire i det nordlige England. Den har sitt opphav i Yorkshire Wolds. Båttrafikk er mulig fra slusen ved Struncheon Hill, hvor elven møter Driffieldkanalen. Elven renner inn i Humber i Kingston upon Hull.
Elva går igjennom byens industriområder, og det har blitt bygget flere vippebruer over den. Disse er fremdeles i bruk, selv om elvetrafikken har sunket de siste årene.
VM i turn 1958

Det 14. verdensmesterskapet i turn ble arrangert i perioden 6. til 10. juli 1958, i Moskva i Sovjetunionen.
Spejdernes lejr 2012

Spejdernes lejr 2012 var en speiderleir utenfor Holstebro i Danmark.
Leiren fant sted mellom 21. og 29. juli 2012 og ble arrangert av de fem internasjonalt anerkjente speiderforbundene i Danmark: De grønne pigespejdere, KFUM-Spejderne, Det Danske Spejderkorps, Danske Baptisters Spejderkorps og Dansk Spejderkorps Sydslesvig.
Spejdernes lejr 2012 er den første fellesleiren med alle de danske speiderforbundene og blir derfor det største speiderarrangementet i Danmark historie.
Flere speidergrupper fra utlandet skal delta blant annet Kjølberg MS og Nes-Årnes speidergruppe fra Norge.
Tōhoku-motorveien

Tōhoku-motorveien (東北自動車道 Tōhoku Jidōsha-dō) er en bompengefinansiert (Expressway) motorvei som binder sammen Tōhokuregionen med Kantōregionen i Japan. Veien er eid av Japan Expressway Holding and Debt Repayment Agency og blir driftet og vedlikeholdt av East Nippon Expressway Company (NEXCO East Japan). Veien er ca 680 km lang, og Aomori-motorveien ligger i dens forlengelse.
Are Vesterlid

Biografi

Vesterlid vokste opp i Trondheim, hvor hans far Arne underviste ved NTH. I 1931 flyttet familien til Oslo etter at faren ble ansatt ved Statens håndverks- og kunstindustriskole (SHKS), og i 1939 tok Vesterlid examen artium og begynte som student ved SHKS. Han ble uteksaminert ved bygningslinjen i 1944, og høsten året etter ble han tatt opp som student ved «Arkitektkurset for kriserammede arkitekter» (senere Statens arkitektkurs), som var et påbygningskurs for uteksaminerte studenter fra bygningslinjen ved SHKS. Etter endt eksamen arbeidet Vesterlid rundt ett halvt års tid som assistent hos arkitekt Knut Knutsen, før han dro til Nord-Norge for å bidra i gjenreisningsarbeidet etter krigen.
I perioden 1947 til 1949 var Vesterlid ansatt hos Kirsten Sand, som var distriksarkitekt i Nord-Troms, med hovedkontor først på Skjervøy og senere på Lyngseidet. Etter dette dro Vesterlid tilbake til Oslo, hvor han arbeidet som undervisningsassistent ved SHKS i ett år. I 1950 startet han egen arkitektpraksis i Elverum, sammen med interiørarkitekten Hans Østerhaug, som han kom i kontakt med gjennom gjenreisningsarbeidet i Nord-Norge. Blant virket fra denne perioden er rekkehus i Elverum og Brumunddal, sommerrestauranten ved Glomdalsmuseet i Elverum samt Enger kommunehus i Engerdal.
I 1952 tok han for øvrig et avbrekk fra praksisen og dro til USA, hvor han studerte ved Cranbrook Academy of Art i Michigan, på stipend fra Eliel Saarinen. Her benyttet han også muligheten til å reise rundt i USA og Mexico. Utover 1950-tallet hadde Vesterlid også et tett samarbeid med arkitektene Molle og Per Cappelen rundt arkitektkonkurranser, og på slutten av tiåret innledet han et samarbeid med Hamar-arkitektene Finn Bø og Per Torp Ildahl og interiørarkitekten Edvin Helseth, som i 1962 gikk inn i partnerskap under navnet Arkitim.
Hans mest markante arbeid fra denne tiden var atriumrekkehusene i Furubergveien på Hamar, hvor fire av totalt åtte hus var beregnet på arkitektene bak Arkitim. Totalt var 69 hus planlagt, men bare åtte av disse ble fullført. Rekkehusene ble oppført med et identisk modulsystem og konstruksjonsprinsipp, noe som gjorde at trematerialer kunne være ferdig kappet ved levering, samt at vinduer og dører kunne plasseres inn i bygningene etter behov. Denne bebyggelsen var regnet som et pionerprosjekt i sin samtid, og ble sett på som kreativt og nyskapende med fleksible og åpne planløsninger. Inspirasjonen bak disse rekkehusene kan sies å være Jørn Utzons tilsvarende prosjekt kalt «Kingohusene» i Danmark, i tillegg til at man kan finne igjen elementer inspirert av Knut Knutsen.
I 1967 ble han ansatt som professor ved Arkitekthøgskolen i Oslo, og han beholdt denne stillingen frem til 1988. Han tok for øvrig opp sin egen arkitektpraksis i 1980, og produserte gjennom årene artikler og deltok i debatter om både arkitektur, bygningsvern og byplanlegging.
St. Francis Church (Kochi)

St. Francis Church er også kalt Vasco da Gama-kirken fordi Vasco da Gama ble gravlagt her.
Kirken har stor historisk betydning, og har vært et taust vite til europeiske kolonimakters kamp om herredømmet over subkontinentet Kirken som ligger ved Fort Kochin, nå Kochi i Kerala er den eldste europeiske kirke India og ble bygget i 1503. Vasco da Gama var på sin tredje reise da han døde her av kolera og ble gravlagt ved kirken. Hans legeme ble etter 14 år fjernet og ført til Lisboa, men gravstøtten står fortsatt ved kirken.
Kirken ble i 1923 erklært som et fredet monument under beskyttelse av Archaeological Survey of India. Den eies av Sør-Indias kirke og er åpen for turister og andre besøkende.
Brygga Kultursal Halden

Historie

Tomten hvor Brygga Kultursal Halden ligger var tidligere hovedholdeplass for Haldens busstrafikk.
Brygga Kultursal Halden ble tegnet av SG Arkitekter, bygget av hovedentreprenør AF Bygg Glomsrød fra 20. april 2007 til november 2008.
Takket være solid sponsorstøtte fra Halden SpareBank 1, kunne hovedsalen utrustes med topp moderne lyd- og lysutstyr.
Kunsten rundt kultursalens inngangsparti er laget av Jan Christensen. Som bildet viser, har det flislagte inngangspartiet egen ytre belysning, som gir en spesiell atmosfære i mørke kveldstimer.
Marry Bjørndal fant på navnet Brygga Kultursal Halden i en navnekonkurranse.

Åpningen

Åpningsshow 11. desember og 12. desember 2008: Med Det Norske Blåseensemble og utøvere fra Halden Ballettskole, Veslefrikk Teater, Opera Østfold, dansere, amatørskuespillere, samt lokale musikere som Onkel Tuka,  Henning Kvitnes og Magnus Høiberg, alias Cashmere Cat, tidl. DJ Final. Helgen før arrangerte Halden kommune åpen dag for publikum i samarbeid med Thon Hotel Halden og Det Norske Blåseensemble.
Lenge før den offisielle åpningen av Brygga Kultursal Halden var arrangementene Folk i Halden og juleshowet til Tommy Steine og Katrine Moholt utsolgt. Og noen dager før åpningen ble det lagt ut billetter til nyttårskonsertene januar 2009 med Det Norske Blåseensemble og «Sånn er'e bare» med Øystein Sunde i februar 2009.

Hovedsal

Brygga Kultursal Halden består egentlig av åtte ulike saler. Hovedsalen har sitteplasser til 369 personer, men kan rigges om for eksempel til rockekonsert med ståplasser til 700 personer. Setene er montert på skinner og kan trekkes ut etter behov. I tillegg finnes 125 seminarbord og 23 bankettbord.
Hovedsalen har variabel akustikk, det vil si at akustikken kan tilpasses det enkelte arrangement ved heving og senking av motoriserte veggtepper og takarrangement. De akustiske beregningene er utført av Lars Strand, som også hadde samme rolle for Operahuset i Oslo.

Scene

Selve scenen har 16 meter sceneåpning og er 8 meter dyp.
30 tonn stålarrangement bidrar til at scenen kan hevens to meter, selv med tungt utstyr stående på scenegulvet.
Scenen er dessuten delt i to på langs, slik at det enkelt kan oppnås høydeforskjell på den fremste og bakerste delen av scenen.
All scenemekanikk, scenetepper og kulisser er motorisert og kan fjernstyres med eget panel.

Lyd

Lyden over høyttaleranlegget i hovedsalen skal kunne styres slik at den blir tilnærmet lik for publikum, uansett hvor de måtte befinne seg utenfor sceneområdet. Høyttalersystemet Line Array består av to regulerbare rekker med åtte sett høyttalere hver av merket Nexo i en bananformasjon. Lydanlegget styres av digital lydmikser og er tilrettelagt for opptak og kringkasting. Det vil si at TV-stasjonene enkelt kan koble seg på. Ved oppstart har kultursalen 12 trådløse mikrofonsett av høy kvalitet til disposisjon.

Lys

120 lamper i taket styres av en avansert lysmikser. Noen av lyskasterne har bevegelige lyshoder, som kan sirkulere.

Kilder

Brosjyren "Byen feirer åpning av Brygga Kultursal", utgitt av Halden kommune i november 2008.